YONG ยันรายได้ปีนี้โต 15% รับกำลังผลิตใหม่ 2 โรงงาน “บางใหญ่-บางเลน”
YONG ส่งซิกธุรกิจโค้งแรกปี 66 ฟอร์มดี ปีนี้คาดรายได้เติบโตตามแผน 15% หลังได้เงินระดมทุนสร้างโรงงานคอนกรีตผสมเสร็จที่บางใหญ่และบางเลน ส่วนแผนลงทุนก่อสร้างโรงงานผลิตภัณฑ์คอนกรีตสำเร็จรูปแห่งใหม่ จ.ระยอง คาดเริ่มก่อสร้างในช่วงปลายปีนี้
YONG ส่งซิกธุรกิจโค้งแรกปี 66 ฟอร์มดี ปีนี้คาดรายได้เติบโตตามแผน 15% หลังได้เงินระดมทุนสร้างโรงงานคอนกรีตผสมเสร็จที่บางใหญ่และบางเลน ส่วนแผนลงทุนก่อสร้างโรงงานผลิตภัณฑ์คอนกรีตสำเร็จรูปแห่งใหม่ จ.ระยอง คาดเริ่มก่อสร้างในช่วงปลายปีนี้
31 มี.ค. 2566

นายสรรเพชญ ศลิษฏ์อรรถกร กรรมการผู้จัดการ บริษัท ยงคอนกรีต จำกัด (มหาชน) หรือ YONG เปิดเผยว่า ทิศทางธุรกิจในช่วงโค้งแรกของปีนี้ คาดว่าจะมีการเติบโตที่ดีเนื่องจากปัจจุบันสถานการณ์ต่างๆ ฟื้นตัวดีขึ้น ทำให้ผู้ประกอบธุรกิจอสังหาริมทรัพย์กลับมาโฟกัสการขยายโครงการมากขึ้น ส่งผลบวกต่อ YONG และจะส่งผลให้ดีมานด์สินค้า เสาเข็ม รั้วสำเร็จรูป มีวอลุ่มขายมากขึ้น
รวมทั้งโรงงานคอนกรีตผสมเสร็จและแผ่นพื้นแบบท้องลอนที่บางใหญ่ ได้เปิดดำเนินการแล้ว ซึ่งจะเพิ่มกำลังผลิตหนุนโอกาสรับงานได้มากขึ้น ขณะที่การก่อสร้างโรงงานที่ อ.บางเลน จ.นครปฐม ส่วนของแพลนท์คอนกรีต ได้เปิดผลิตขายแล้ว และส่วนของผลิตภัณฑ์คอนกรีต จะเริ่มการผลิตประมาณต้นไตรมาส 2 ของปี 2566
ขณะเดียวกัน YONG มีกลุ่มลูกค้าอสังหาฯ แนวราบที่เป็นพันธมิตรทางธุรกิจมายาวนาน และลูกค้าหน่วยงานภาครัฐ ซึ่งจะช่วยสนับสนุนให้ผลประกอบการของบริษัทฯในปี 2566 มีรายได้เติบโตตามเป้าหมาย 15% จากปีที่ผ่านมา และมีโอกาสได้รับงานโครงการใหม่เข้ามาเพิ่มเติมในช่วงที่เหลือปีนี้ด้วย โดยบริษัทฯ ยังคงมุ่งเน้นบริหารงาน พร้อมพัฒนาการดำเนินงานให้มีประสิทธิภาพยิ่งขึ้น ควบคู่กับการจัดการต้นทุนทั้งด้านวัตถุดิบและแรงงาน
นอกจากนี้ บริษัทจะมีการลงทุนก่อสร้างโรงงานผลิตภัณฑ์คอนกรีตสำเร็จรูปแห่งใหม่ที่จ.ระยอง ซึ่งจะเริ่มก่อสร้างในไตรมาส 4/66 บนพื้นที่กว่า 70 ไร่ เพื่อรองรับการเจริญเติบโตภาคตะวันออกและโซน EEC
โดย ณ วันที่ 30 มีนาคม 2566  บริษัทฯมีแบ็กล็อกที่จะรับรู้เป็นรายได้ในปี 66 อยู่ราว 648 ล้านบาท  โดยบริษัทพร้อมเดินหน้าขยายกลยุทธ์การเติบโตทั้งจากกลุ่มลูกค้าปัจจุบัน และพร้อมขยายฐานลูกค้าใหม่อย่างต่อเนื่อง